Statskuppet i Gabon 1964

Det gabonske kuppet 1964 var en militær konflikt mellom den 17. og 18. februar 1964 der en gruppe på 150 offiserer forsøkte å styrte president Léon M'ba og ta makta i Gabon.

Kuppet 
De 150 kuppmakerne lyktes i å arrestere M'ba og flere medlemmer av regjeringen. Den nye militærregjeringen utstedte en melding over radio til det gabonske folket, og bad dem om å forholde seg rolig. Militærjuntaen forsikret også folket om at den fransk-vennlige utenrikspolitikken ville forbli uforandret. En midlertidig regjering ble etablert, og Jean-Hilaire Aubame ble utvalgt som republikkens nye president. 

Interimregjeringen bestod av 10 statsråder og en statsminister, som alle var Leon Mbas politiske motstandere:

 Jean Hilaire Aubame
 Paul Gondjout
 Germain Mba
 Jean Marc Ekoh
 Jacques Libizangomo
 Philipe Maury
 Emmanuel Mbene
 Emile Kassa Mapési
 Boucka Bou Nziengui
 Eugène Amogho
 Eloi Chambrier

Aubame hadde ikke vært involvert i kuppet, men hadde vært M'bas største politiske motstander. M'ba ble sendt til Lambaréné, 250 kilometer fra hovedstaden Libreville. Det var ingen større opptøyer eller voldsomme reaksjoner på kuppet innad i Gabon, og militærjuntaen tolket dette som at de hadde folkets støtte.

Fransk intervensjon 
Etter å ha blitt informert om kuppet av den gabonske stabssjefen Albert-Bernard Bongo, bestemte Frankrikes president Charles de Gaulle seg for å hjelpe M'ba-regjeringen tilbake til makten. Denne beslutningen var i tråd med en traktat som ble inngått av den gabonske regjeringen og Frankrike da Gabon ble selvstendig i 1960.

Med fransk hjelp lyktes det den opprinnelige regjeringen å styrte militærjuntaen, og M'ba kom tilbake til makta. Alle kuppmakerne ble straffet hardt, og Aubame ble dømt til 10 års hardt arbeid og ti år i eksil.

Referanser 

Statskupp
Gabons historie